คปภ.แนะผู้เอาประกันกรณีเวนคืนกรมธรรม์
คปภ. แนะผู้เอาประกันภัย กรณีเวนคืนกรมธรรม์ประกันชีวิตก่อนครบกำหนด
6 ก.ค. 2553

คปภ. แนะผู้เอาประกันภัย กรณีเวนคืนกรมธรรม์ประกันชีวิตก่อนครบกำหนด
นางจันทรา บูรณฤกษ์ เลขาธิการ สำนักงานคณะกรรมการกำกับและส่งเสริมการประกอบธุรกิจประกันภัย(คปภ.)เปิดเผยว่า จากสถานการณ์ทางเศรษฐกิจและสังคมที่มีความผันผวนในปัจจุบัน ผู้เอาประกันภัยไม่ควรตื่นตระหนกเวนคืน หรือยกเลิกกรมธรรม์ประกันชีวิตก่อนครบกำหนดสัญญา เนื่องจากการขอเวนคืนกรมธรรม์ประชีวิต จะมีจำนวนเงินที่ได้น้อยกว่าเบี้ยประกันภัยที่จ่ายไป เพราะในช่วงปีแรกๆ ของการทำประกันชีวิตนั้น บริษัทจะมีค่าใช้จ่ายสูงกว่าปีต่อๆ ไป แต่อย่างไรก็ตาม หากผู้เอาประกันภัยประสบปัญหาทางการเงินการเวนคืนก็จะสามารถช่วยแบ่งเบาภาระทางการเงินได้ แต่ทั้งนี้จำนวนเงินที่ได้รับจะมาก หรือน้อยนั้นขึ้นอยู่กับระยะเวลาชำระเบี้ยประกันภัย
นางจันทรา กล่าวว่า ก่อนตัดสินใจซื้อกรมธรรม์ประกันชีวิต ประชาชนควรพิจารณาเงื่อนไขอย่างรอบคอบว่าตรงกับความต้องการของตนเอง และสามารถชำระเบี้ยประกันภัยอย่างต่อเนื่องจนครบกำหนดสัญญาหรือไม่ ทั้งนี้ เพื่อประโยชน์สูงสุดแก่ผู้เอาประกันภัยเอง